พระราชกฤษฎีกา ว่าด้วยระเบียบข้าราชการพลเรือนในพระองค์ (ฉบับที่ 2)  พ.ศ.2533
พระราชกฤษฎีกา
พระราชกฤษฎีกา
ว่าด้วยระเบียบข้าราชการพลเรือนในพระองค์
(ฉบับที่ ๒)
พ.ศ.๒๕๓๓
 

ภูมิพลอดุลยเดช ป.ร.
ให้ไว้ ณ วันที่ ๒๙
มิถุนายน พ.ศ. ๒๕๓๓
เป็นปีที่ ๔๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยระเบียบข้าราชการพลเรือนในพระองค์

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย กับมาตรา ๒๓ (๒)
แห่งพระราชบัญญัติระเบียบข้าราชการพลเรือน พ.ศ.๒๕๑๘ ซึ่งแก้ไขเพิ่มเติมโดยพระราชบัญญัติระเบียบข้าราชการพลเรือน
(ฉบับที่ ๕) พ.ศ. ๒๕๒๓ และมาตรา ๑๐๘ แห่งพระราชบัญญัติระเบียบข้าราชการพลเรือน
พ.ศ. ๒๕๑๘ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาว่าด้วยระเบียบข้าราชการพลเรือนในพระองค์
(ฉบับที่ ๒) พ.ศ. ๒๕๓๓

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิกความใน (๔) ของมาตรา ๕ แห่งพระราชกฤษฎีกาว่าด้วยระเบียบข้าราชการพลเรือนในพระองค์
พ.ศ.๒๕๑๙ และให้ใช้ความต่อไปนี้แทน
(๔) หัวหน้ากองหรือเทียบเท่า ให้ได้รับเงินเดือนระดับ ๖
ระดับ ๖ ถึงระดับ ๗ หรือระดับ ๗ ตามที่ ก.พ. กำหนด


ผู้รับสนองพระบรมราชโองการ
พงส์ สารสิน
รองนายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่พระราชกฤษฎีกาว่าด้วยระเบียบข้าราชการพลเรือนในพระองค์ พ.ศ. ๒๕๑๙
ได้กำหนดหลักเกณฑ์เกี่ยวกับการให้ได้รับเงินเดือนของตำแหน่งหัวหน้ากองหรือเทียบเท่าไว้ไม่เหมาะสมกับปริมาณและคุณภาพของงานของตำแหน่งที่หัวหน้ากองหรือเทียบเท่าปฏิบัติอยู่ในปัจจุบัน
สมควรแก้ไขหลักเกณฑ์เกี่ยวกับการให้ได้รับเงินเดือนของข้าราชการพลเรือนในพระองค์
ซึ่งดำรงตำแหน่งหัวหน้ากองหรือเทียบเท่า ให้ได้รับเงินเดือนในมาตรฐานเดียวกับข้าราชการพลเรือนสามัญในส่วนราชการอื่น
ๆ จึงจำเป็นต้องตราพระราชกฤษฎีกานี้

















































[๑] ราชกิจจานุเบกษา
เล่ม ๑๐๗/ตอนที่ ๑๑๘/ฉบับพิเศษ หน้า ๔/๖ กรกฎาคม ๒๕๓๓